b'\n_START_ARTICLE_\nGeltonakis pingvinas\n_START_SECTION_\nPaplitimas ir biotopas\n_START_PARAGRAPH_\nEndeminiai Naujosios Zelandijos pauk\xc5\xa1\xc4\x8diai. Paplit\xc4\x99 rytiniame Piet\xc5\xb3 salos krante, Otago pusiasalyje, Stiuarto, Kempbelo, ir Oklendo salose. Veisiasi mi\xc5\xa1kuose ar kr\xc5\xabmynuose, kur gausu uol\xc5\xb3, med\xc5\xbei\xc5\xb3 i\xc5\xa1vart\xc5\xb3. Populiacijoje apie 3 400 suaugusi\xc5\xb3 individ\xc5\xb3.\n_START_SECTION_\nI\xc5\xa1vaizda\n_START_PARAGRAPH_\nStambus pauk\xc5\xa1tis: k\xc5\xabno ilgis 56 \xe2\x80\x93 78 cm, o svoris \xe2\x80\x93 4,2 \xe2\x80\x93 8,5 kg. patinai yra stambesni u\xc5\xbe pateles. Gelsv\xc5\xb3 plunksn\xc5\xb3 juosta eina per vir\xc5\xa1ugalv\xc4\xaf. Jaunikliai tokios juostos neturi. Kakt\xc4\x85, smakr\xc4\x85 ir skruostus dengia juodos ir gelsvos plunksnos. Sprandas \xc5\xa1viesiai rudos spalvos. Nugara ir uodega pilkai melsvos spalvos. I\xc5\xa1orin\xc4\x97 sparn\xc5\xb3 pus\xc4\x97 yra juoda, o vidin\xc4\x97 \xe2\x80\x93 balta. Pilvas baltas. Aplink akis geltonos, plikos odos \xc5\xbeiedeliai. Akys geltonos. Ilgas, plonas snapas yra raudonai rudos spalvos. P\xc4\x97d\xc5\xb3 priekin\xc4\x97 pus\xc4\x97 ro\xc5\xbein\xc4\x97, o u\xc5\xbepakalin\xc4\x97 \xe2\x80\x93 juodai ruda.\n_START_SECTION_\nElgsena\n_START_PARAGRAPH_\nN\xc4\x97ra social\xc5\xabs, stengiasi i\xc5\xa1vengti susitikimo ir su savo gentainiais ir su \xc5\xbemogumi. Poros vieni kitiems snapais rankioja parazitus i\xc5\xa1 kaklo ir galvos srities, nes patys to negali padaryti. Balsas \xe2\x80\x93 auk\xc5\xa1tas, virpantis bliovimas.\n_START_SECTION_\nMityba\n_START_PARAGRAPH_\nMed\xc5\xbeioja sekliuose pakrant\xc4\x97s vandenyse, 2 -25 km atstumu nuo kranto. Plaukia 6 km/h grei\xc4\x8diu. Paneria \xc4\xaf 40 \xe2\x80\x93 120 m gyl\xc4\xaf. Pan\xc4\x97r\xc4\x99 i\xc5\xa1b\xc5\xabna 2 \xe2\x80\x93 4 min. Per dien\xc4\x85 paneria iki 200 kart\xc5\xb3. Pagrindin\xc4\x99 maisto raciono dal\xc4\xaf sudaro iki 25 cm ilgio \xc5\xbeuvys. Taip pat minta kalmarais ir v\xc4\x97\xc5\xbeiagyviais.\n_START_SECTION_\nDauginimasis\n_START_PARAGRAPH_\nVeistis pradeda nuo 3 met\xc5\xb3 am\xc5\xbeiaus. Monogamai. \xc5\xbduvus partneriui ie\xc5\xa1ko naujo. Pauk\xc5\xa1\xc4\x8di\xc5\xb3 tuoktuv\xc4\x97s prasideda rugpj\xc5\xab\xc4\x8dio m\xc4\x97nes\xc4\xaf. Lizdaviet\xc4\x97s yra tankia \xc5\xbeole apaugusiose vietose. Lizdaviet\xc4\x97s teritorij\xc4\x85 saugo ir gina nuo kit\xc5\xb3 gentaini\xc5\xb3. Lizd\xc4\x85 krauna abu partneriai. Lizdas seklus, i\xc5\xa1klotas \xc5\xa1akel\xc4\x97mis, lapais, \xc5\xbeole. Kiau\xc5\xa1inius deda rugs\xc4\x97jo \xe2\x80\x93 spalio m\xc4\x97nesiais. D\xc4\x97tyje du kiau\xc5\xa1iniai. Peri abu t\xc4\x97vai. Inkubacija trunka nuo 39 iki 51 dienos. Lizde jaunikliai maitinami apie 106 dienas. Pirmas \xc5\xa1e\xc5\xa1ias savaites vienas i\xc5\xa1 t\xc4\x97v\xc5\xb3 saugo lizd\xc4\x85, kitas r\xc5\xabpinasi maistu. V\xc4\x97liau abu t\xc4\x97vai med\xc5\xbeioja, o jaunikliai laukia lizde. Jauniklius maitina atrydami skrand\xc5\xbeio turin\xc4\xaf. Pirmieji jaunikli\xc5\xb3 p\xc5\xabkai yra tamsiai rudi, o antrieji pilkai rudi._NEWLINE_Jaunikliams apsiplunksnavus suaug\xc4\x99 ruo\xc5\xa1iasi \xc5\xa1\xc4\x97rimuisi. M\xc4\x97nes\xc4\xaf maitinasi ir priauga 2 \xe2\x80\x93 3 kg svorio. Tris savaites \xc5\xa1eriasi. \xc5\xa0iuo periodu nesimaitina tod\xc4\x97l netenka pus\xc4\x97s savo svorio.'